b'\n_START_ARTICLE_\nTutmoz IV.\n_START_SECTION_\nObdobje in dol\xc5\xbeina vladanja\n_START_PARAGRAPH_\nZa\xc4\x8detek Tutmozove vladavine je te\xc5\xbeko natan\xc4\x8dno dolo\xc4\x8diti, ker je iz astronomskih datumov, ki so se obi\xc4\x8dajno uporabljali za izra\xc4\x8dunavanje egip\xc4\x8danskih kronologij, izbrisanih ve\xc4\x8d generacij, in zato, ker razprava o pravilni interpretaciji teh opazovanj \xc5\xa1e ni zaklju\xc4\x8dena. Tutmozov stari o\xc4\x8de Tutmoz III. je skoraj zagotovo pri\xc5\xa1el na prestol leta 1504 ali 1494 pr. n. \xc5\xa1t. Trditev temelji na dveh opazovanjih Lune med njegovim vladanjem. Vladal je skoraj 54 let. Njegov naslednik Amenhotep II., o\xc4\x8de Tutmoza IV., je vladal najmanj 26 let, nekatere kronolo\xc5\xa1ke rekonstrukcije pa mu pripisujejo do 35 let. Trenutno najbolj\xc5\xa1a rekonstrukcija, ki upo\xc5\xa1teva vse znane dokaze, ka\xc5\xbee, da je Tutmoz IV. pri\xc5\xa1el na prestol okoli leta 1401 pr. n. \xc5\xa1t. ali 1400 pr. n. \xc5\xa1t. _NEWLINE_Dol\xc5\xbeina njegovega vladanja ni tako jasna, kot bi \xc5\xbeeleli. Obi\xc4\x8dajno se mu pripisuje devet ali deset let vladanja. Maneto mu pripisuje 9 let in 8 mesecev. Ker nekatere Manetove  osebnosti iz Osemnajste dinastije niso prave ali so pripisane napa\xc4\x8dnim faraonom, so se za ra\xc4\x8dunanje dol\xc5\xbeine vladanja upo\xc5\xa1tevali tudi podatki s spomenikov. Od vseh Tutmozovih datiranih spomenikov so trije iz prvega vladarskega leta, eden iz \xc4\x8detrtega, morda eden iz petega, eden iz \xc5\xa1estega, dva iz sedmega in eden iz osmega. Od mogo\xc4\x8dih drugih datiranih predmetov je eden iz devetnajstega in eden iz dvajsetega vladarskega leta. Strokovnjaki se strinjajo, da so predmeti pripadali Tutmozu IV., za datiranje pa menijo, da ne spada v njegovo vladavino. Za te datume se domneva, da pripadajo Tutmozu III. (Menkheperre) in ne Tutmozu IV. (Menkhepe[ru]re). Zaradi odsotnosti datumov po osmem letu vladanja Tutmoza IV. na Kono\xc5\xa1ki steli se obi\xc4\x8dajno sprejema Manetov podatek. Po eni od starej\xc5\xa1ih rekonstrukcij naj bi vladal 34\xe2\x80\x9335 let. Ve\xc4\x8dina sodobnih znanstvenikov mu pripisuje deset let dolgo vladanje od leta 1401 do 1391 pr. n. \xc5\xa1t.\n_START_SECTION_\nGradnje\n_START_PARAGRAPH_\nKot ve\xc4\x8dina faraonov iz Osemnajste dinastije je tudi Tutmoz IV. na veliko gradil. V termplju v Karnaku je zaklju\xc4\x8dil postavitev vzhodnega obeliska, ki ga je za\xc4\x8del postavljati Tutmoz III. Obelisk je visok 32 m in je bil najvi\xc5\xa1ji kdaj postavljen obelisk v Egiptu.  Tutmoz IV. ga je imenoval tekhen watyor \xe2\x80\x93 edinstveni obelisk. Rimski cesar Konstancij II.  ga je leta 357 n. \xc5\xa1t. prestavili v Circus Maximus v Rimu, pape\xc5\xbe Sikst V. pa leta 1588 od tam  na Trg sv. Janeza, kjer je zdaj znan kot Lateranski obelisk. _NEWLINE_Tutmoz IV. je zgradil tudi edinstveno kapelo in stebri\xc5\xa1\xc4\x8dno dvorano v glavni zgradbi karna\xc5\xa1kega templja. Kapela je bila  \xc2\xbbprostor u\xc5\xa1es za boga Amona\xc2\xab, v kateri je bog lahko sli\xc5\xa1al molitve svojih plebejskih vernikov. Malo Tutmozovo kapelo iz alabastra in stebri\xc5\xa1\xc4\x8dno dvorano so skrbno restavrirali francoski restavratorji iz  Centra za francosko-egip\xc4\x8danske \xc5\xa1tudije templja v Karnaku (CFEETK).\n_START_SECTION_\nPokop\n_START_PARAGRAPH_\nTutmoz IV. je bil pokopan v grobnici KV43 v Dolini kraljev. Njegovo mumijo so kasneje prestavili v odlagali\xc5\xa1\xc4\x8de mumij v KV35, kjer jo je leta 1898 odkril Victor Loret. Raziskave mumije so pokazale, da je bil  nekaj mesecev pred smrtjo zelo bolan. Nasledil ga je sin Amenhotep III.\n_START_SECTION_\nMedicinska analiza\n_START_PARAGRAPH_\nPrezgodnjo smrt Tutmoza IV. in prezgodnje smrti drugih faraonov iz Osemnajstega dinastije, vklju\xc4\x8dno z Tutankamonovo in Ehnatonovo, so pred kratkim raziskali zdravniki iz londonskega Imperial Collegea. Ugotovili so, da so bile njihove zgodnje smrti zelo verjetno posledica dedne epilepsije. Z boleznijo je mogo\xc4\x8de pojasniti tudi Tutmozovo videnje, opisano na Sanjski steli, saj ta vrsta epilepsije povzro\xc4\x8da intenzivna duhovna videnja in religioznost.'